Úr bókinni : Yfirheyrsluherbergið í gæsluvarðhaldsfangelsinu í Síðumúla var lítið og óvistlegt með óþægilegum stólum . Hvorugur bræðranna var samvinnuþýður og yfirheyrslurnar yfir þeim drógust eina ferðina enn á langinn . Erlendur hafði ekki átt von á neinu öðru . Bræðurnir hétu Ellert og Vignir og höfðu dúsað í fangelsinu í fáeina daga . Þeir höfðu áður komið við sögu lögreglunnar fyrir áfengis - og eiturlyfjasmygl . Þeir höfðu losnað af Litla-Hrauni um tveimur árum áður en fangavistin haft lítil betrunaráhrif . Svo virtist sem þeir hefðu einfaldlega haldið áfram þar sem frá var horfið og ýmislegt benti til þess að þeir hefðu jafnvel stýrt umsýslu sinni af Hrauninu . Yfirheyrslurnar áttu að leiða það í ljós . Nafnlaus ábending hafði orðið til þess að beina sjónum lögreglunnar að þeim og það endaði með því að annar bróðirinn , Vignir , var gripinn með 24 kíló af hassi í kartöfluskúr ekki langt frá Korpúlfsstöðum . Þar fundust einnig um 200 lítrar af amerískum vodka í gallonskútum ásamt nokkrum kössum af sígarettum . Vignir neitaði að hafa vitað um tilvist góssins , kvaðst hafa verið gabbaður í þennan skúr , einhver sem hann vildi ekki nefna á nafn hefði látið hann hafa lykla að honum og sagt að hann gæti gengið þar í kartöflur . Bræðurnir höfðu verið undir eftirliti lögreglunnar í nokkra daga áður en látið var til skarar skríða . Við húsleit á heimili þeirra fundust kannabisefni ætluð til sölu . Bræðurnir höfðu sáralítið þróað aðferðir sínar á undangengnum árum , voru síðast handsamaðir við mjög svipaðar kringumstæður . Marion leiddist þeir bræður báðir , fannst þeir vera heimskir og smásálarlegir fantar . - Með hvaða skipi kom farmurinn til landsins ? spurði Marion þreytulega . Þetta var í þriðja sinn sem Vignir var spurður þessarar spurningar . Erlendur hafði spurt hennar tvisvar sinnum áður . - Það var ekkert skip , segðu mér hver laug að ykkur , sagði Vignir . Var það Elliði ? Það helvítis fífl ! - Komu hassplönturnar líka með skipi eða var það með flugi ? spurði Erlendur . - Ég veit ekkert hver á þetta drasl ! sagði Vignir . Ég veit ekkert um hvað þú ert að tla . Ég hafði aldrei komið í þennan skúr áður . Ég ætlaði að stela nokkrum kartöflum . Hver er að bulla í ykkur ? - Það eru tveir hengilásar á skúrnum , þú varst með lykla að þeim báðum . Af hverju læturðu eins og ekkert sé ? Vignir þagði . - Þú varst gripinn með allt niður um þig , sagði Marion . Þér finnst það sárt en svona er það bara . Sættu þig við það . Hættu þessum asnaskap svo við getum farið að koma okkur heim . - Ekki er ég að halda ykkur hérna , sagði Vignir . Þið getið drullað ykkur mín vegna .